Pelle Miljoona

Pelle Miljoona (oikealta nimeltään Petri Samuli Tiili, s. 10. helmikuuta 1955 Hamina) on suomalainen punk- ja rockmuusikko sekä kirjailija. Hän oli 1970-luvun viimeisinä ja 1980-luvun ensimmäisinä vuosina suomalaisen punk-liikkeen ja uuden aallon edelläkävijöitä. Ajanjaksolle ajoittuvat Pellen yhtyeiden tunnetuimmat kappaleet: ”Moottoritie on kuuma”, ”Tahdon rakastella sinua”, ”Väkivalta ja päihdeongelma”, ”Pelko ja viha” ja ”Juokse villi lapsi”. 
Yhtyeissään Pelle Miljoona on säveltänyt, sanoittanut ja laulanut sekä soittanut rumpuja, kitaraa ja huuliharppua. Pelle Miljoona on myös kirjoittanut kymmenen romaania, omaelämäkerran ja kaksi runokirjaa.
Pelle Miljoona sai heinäkuussa 2015 Juha Vainio -sanoituspalkinnon. 
Ura.
Koulutukseltaan Tiili on peruskoulunopettaja ja hän valmistui Savonlinnan opettajankoulutuslaitoksesta vuonna 1978. Siviilipalveluksen Tiili suoritti Espoossa näkövammaisten ammattikoulussa 1978–1979. 
Pelle Miljoona perusti Savonlinnassa ensimmäisen levyttämään päässeen yhtyeensä Pelle Miljoona &amp; N.U.S.:n vuonna 1977. Punk ja uusi aalto tekivät tuolloin tuloaan Suomeen. Petri Tiili tutustui punkkiin interrail-matkalla Lontooseen kesällä 1977. Palattuaan Suomeen hän perusti kitaristi Pasi Huopalaisen kanssa The Fugs -yhtyeeltä nimensä saaneen N.U.S.-yhtyeen ja otti taiteilijanimekseen Pelle Miljoona. 
Dave Lindholmin ollessa keikalla Savonlinnassa Huopalainen antoi N.U.S.:n demokasetin Lindholmille, joka vei sen Love Recordsin Atte Blomille. Blom teki yhtyeen kanssa levytyssopimuksen nähtyään N.U.S.:n esiintymisen Jimi Sumén &amp; Dreamsin lämmittelijänä. N.U.S.-kokoonpanolla julkaistiin single ”Olen työtön”/”Mä vain pogoon” ja albumi "Pelle Miljoona &amp; N.U.S.". Yhtye hajosi Pellen muutettua pois Savonlinnasta pääkaupunkiseudulle. 
Helsingissä Pelle tutustui uusiin soittajiin kuten Ari Taskiseen, Tumppi Varoseen ja Rubberduck Jonesiin, joiden kanssa syntyi kokoonpano Pelle Miljoona &amp; 1980 (aluksi Pelle Miljoona &amp; 1978 ja sitten 1979). Pelle vuorotteli laulajana ja rumpalina Varosen kanssa. Myöhemmin yhtyeeseen liittyi myös kitaristi Stefan Piesnack.
Vuosikymmenen lopulla Taskinen siirtyi bassosta koskettimiin ja kokoonpanoon, joka nimettiin Pelle Miljoona Oy:ksi, liittyivät kitaristi Andy McCoy ja basisti Sami Takamäki (myöhemmin Sam Yaffa). Syksyllä 1980 julkaistiin Pellen Miljoonan menestynein albumi "Moottoritie on kuuma", joka nousi listaykköseksi. Sen levyttänyt kokoonpano kuitenkin hajosi McCoyn ja Yaffan muutettua Tukholmaan.
Alkuaikoina Ari Taskinen sävelsi suuren osan Pellen laulamista ja sanoittamista kappaleista. Taskisen sävellyksiä olivat esimerkiksi hitit ”Moottoritie on kuuma” ja ”Juokse villi lapsi”. Tumppi Varonen on myös tehnyt paljon yhteistyötä Pellen kanssa. Varonen esimerkiksi laulaa kappaleen ”Tahdon rakastella sinua”, jonka on säveltänyt ja sanoittanut Ari Taskinen. Varonen on myös säveltänyt ja sanoittanut Pelle Miljoonan eri yhtyeiden kappaleita.
Pellen musiikki on 2000-luvulla ollut vahvasti folk- ja reggae-vaikutteista. Vuonna 2002 hän julkaisi nimellä Pelle Miljoona &amp; Ylivoima albumin "Todistaja" yhdessä Soul Captain Bandin kanssa.
Kappale ”Moottoritie on kuuma” voitti vuonna 2007 "Helsingin Sanomien" äänestyksen Rakkaimmat rockit, ja ”Väkivalta ja päihdeongelma” -kappale voitti samana vuonna Punklandia-sivustolla olleen Paras punkbiisi -äänestyksen. Jälkimmäisen äänestyksen top 20:ssä olivat myös kappaleet ”Tahdon rakastella sinua” (9. sija) sekä ”Pelko ja viha” (13. sija).
Pelle Miljoonalle myönnettiin vuoden 2023 alusta taiteilijaeläke.
Pelle osallistui Vain Elämää -sarjan kuvauksiin keväällä 2025.
Kunnianosoituksia.
Pelle Miljoonan mukaan nimetty tie on Porin Viikinäisten kaupunginosassa. Paikalla olleen suulin seinässä luki parin vuosikymmenen ajan ”Pelle Miljoona Oy”, kunnes se paloi vuonna 2004. Paikalle rakennetulla asuinalueella kulkeva katu nimettiin Pelle Miljoonan tieksi.
Kesäkuussa 2014 paljastettiin Haminan Tervasaaressa Pelle Miljoona -patsas. Veistoksen on tehnyt Heimo Suntio.
Yksityiselämä.
Tiili asuu avoliitossa toimittaja Teija Variksen kanssa, jonka hän tapasi ensimmäisen kerran jo vuonna 1980 Saapasjalkarockissa, mutta he alkoivat seurustella vasta vuonna 2009 Intian Goassa. Heillä on kodit Helsingin Kalliossa ja Lapinjärvellä itäisellä Uudellamaalla.
Diskografia.
Pelle Miljoona &amp; N.U.S.
Pelle Miljoona &amp; 1980
Pelle Miljoona Oy
Pelle Miljoona &amp; Avoimet Ovet
Soolotuotanto
Miljoonaliiga
Pelle Miljoona &amp; Linnunlaulu
Pelle Miljoona &amp; Rockers
Pelle Miljoona &amp; Ylivoima
Pelle Miljoona Unabomber!
Pelle Miljoona &amp; JJU jousiensemble
Pelle Miljoona United
Lisäksi Pelle Miljoonan lauluja on muilla kokoelmalevyillä, kuten vuonna 1978 ilmestyneellä "Pohjalla". Pelle Miljoona esiintyy levyllä eri kokoonpanoissa, ja muun muassa ”Väkivalta ja päihdeongelma” -laulu julkaistiin sillä ensimmäisen kerran.